送楊伯可
作者：陸文圭
朝代：宋

paragraphs: 齊魯多平原，江浙田高下。
戢戢如魚鱗，土籍誰主者。
富人擅其利，失業憫孤寡。
方今用周禮，天官出經野。
古法雖可行，必得奉行者。
楊君古循良，暨陽小民社。
原隰遍咨詢，辭色每寬假。
經營始不擾，期集乃多暇。
實惠甦困窮，先聲走豪霸。
隴牛閒卧晝，邑犬不驚夜。
當年經行處，愛此憩棠舍。
鳩功首上計，列郡居其下。
傾城出送君，饑童控羸馬。
坐中有狂生，出位獨難咤。
均爲受廛氓，關市不親稼。
鄉胥上下手，輕重意取捨。
仁公力救弊，立法宜少借。
聖朝天廣大，焉用究纖罅。
議政罪甘誅，矧避官長駡。